"În perioada 30.11.2006 – 27.09.2007, Consiliului Local al municipiul Tîrgu Mureş a emis un număr de 5 hotărâri care vizau, în esenţă, concesiuni de terenuri, aprobarea preţului de achiziţie al unui teren situat în municipiul Tîrgu Mureş, aprobarea unui studiu de fezabilitate, toate fiind aprobate pentru a sprijini interesele unui om de afaceri", anunţă procurorii într-un comunicat de presă.

În acest context, în anul 2008, Ciprian Minodor Dobre, în calitate de prefect, având obligaţia de a verifica hotărârile consiliului, a primit de la omul de afaceri respectiv suma de 120.000 lei, într-un cont personal deschis pentru astfel de “încasări”, explică DNA.

Potrivit procurorilor, din suma încasată a retras în numerar 23.389 lei, iar o tranşă de 40.000 lei a fost direcţionată către o asociaţie care avea sediul la aceeaşi adresă unde funcţionau firmele controlate de omul de afaceri.

În declaraţia de avere din anul 2009, Ciprian Minodor Dobre a menţionat că suma de 120.000 de lei a fost primită cu titlu de donaţie, în condiţiile în care acest aspect trebuia menţionat într-un act separat.

"Începând cu anul 2008, suspectul Dobre Ciprian Minodor, în calitate de prefect şi preşedinte al organizaţiei judeţene a unei formaţiuni politice, şi- a folosit influenţa şi autoritatea conferite de funcţiile publice şi politice deţinute, în vederea obţinerii de sume de bani pentru a fi folosite atât în interes personal cat şi în vederea finanţării campaniilor electorale", mai precizează DNA.